Ջոն Մահամա

**Ջոն Դրամանի Մահամա**  (, ), գանացի քաղաքական և պետական գործիչ, Գանայի նախագահ (2012֊2017) և 2025 թվականի հունվարի 7-ից։

## Կենսագրություն
Մահաման ծնվել է հարուստ ֆերմերի ընտանիքում։ Նրա հայրը զբաղվել է քաղաքականությամբ, Քվոմե Նքրումաի օրոք եղել է խորհրդարանի անդամ,  եղել է նախագահ Հիլա Լիմանի խորհրդականը։ Ջոն Դրամանի Մահամանը կրթություն է ստացել Գանայի համալսարանում, իսկ 1986֊1988 թվականներին սովորել է Մոսկվայում և ստացել սոցիալական հոգեբանության դիպլոմ։

1996 թվականին ընտրվել է խորհրդարանի անդամ։ 1997 թվականի ապրիլից դարձել է փոխնախարար, իսկ 1998 թվականի նոյեմբերից մինչև 2001 թվականի հունվարը զբաղեցրել է կապի հարցերով նախարարի պաշտոնը։ Ջոն Կուֆուորի իշխանության գալուց հետո Մահաման ութ տարի եղել է ընդդիմադիր Ազգային ժողովրդավարական կոնգրես (NDC) կուսակցության խորհրդարանական։

2012 թվականի հուլիսի 25-ից սկսած ժամանակավորապես ստանձնել է նախագահի պարտականությունները․ նա նախագահ Էվանս Ատտա Միլսի մահից մի քանի ժամ անց խորհրդարանում երդում է տվել։ Նախագահական ընտրություններում ստացել է ընտրողների ձայների 50.7%-ը՝ առաջ անցնելով իր հիմնական մրցակից Նանա Ակուֆո Ադդոյից, որը հավաքել է 47.74%։ Մինչ այդ, 2009 թվականի հունվարի 7-ից մինչև 2012 թվականի հուլիսի 25-ը եղել է Գանայի փոխնախագահը։

Էլեկտրամատակարարման հետ կապված խնդիրների պատճառով ստացել է «Mr. Dumsor» (այսինքն՝ «Պարոն Անջատում») մականունը։

Մահամայի կառավարությունը մեծ ուշադրություն է դարձրել ենթակառուցվածքների բարելավմանը՝ ճանապարհների կառուցում, օդանավակայանների (Կումասի, Տամալե) վերակառուցում, Թակորադի նավահանգստի ընդլայնում։ Կառավարության ձեռքբերումներից է նաև «Գանայի գազ» ծրագիրը՝ գազի արտադրման գործարանի կառուցումը։ Սակայն տնտեսական աճի տեմպը նվազել է արտահանվող ապրանքների, հիմնականում էներգիայի գների անկման պատճառով։

Մահամայի կառավարության հեղինակությանը լուրջ հարված է հասցրել Վոյոմեի գործը․ գրեթե 12 միլիոն դոլար կոռուպցիոն վճարում, որն իրականացվել էր իշխանական կուսակցության գանձապահի օգտին։ 2014 թվականին Գերագույն դատարանը գործարքը համարել է անօրինական և որոշել է վերադարձնել գումարը։ Նախագահն ընդունել է, որ «կոռուպցիային պետք է շատ ավելի համակարգված ձևով հակազդել»։

Մահաման հայտնի է իր հումորի զգացումով։ Երբ եղել է փոխնախագահ, հրապարակել է գիրք՝ «Իմ առաջին հեղաշրջումը և Աֆրիկայի կորուսյալ տասնամյակների այլ ճշմարիտ պատմություններ» վերնագրով, որը նվիրված է հասարակության և իշխանության հարաբերությունների խնդիրներին աֆրիկյան երկրներում։

2024 թվականի դեկտեմբերի 9-ին Կենտրոնական ընտրական հանձնաժողովը հաստատել է Ջոն Դրամանի Մահամայի հաղթանակը նախագահական ընտրություններում՝ 56.55% արդյունքով։ Նրա հակառակորդը եղել է իշխող Նոր հայրենասիրական կուսակցության թեկնածու և փոխնախագահ Մահամուդու Բաումիան, որը ստացել էր 41.01% ձայն և ընդունել իր պարտությունը։ 2025 թվականի հունվարի 7-ին Մահաման պաշտոնապես ստանձնել է Գանայի նախագահի պաշտոնը։

Կինը Լորդինա Մահամանն է, ունեն յոթ երեխա։

## Պարգևներ
*Գանայի Աստղի շքանշանի ասպետ։
*Վոլտայի շքանշանի ասպետ։
Պուշկինի մեդալ (2010 թվականի հոկտեմբերի 29, Ռուսաստան)՝ արտասահմանում ռուսական մշակույթի պահպանման և տարածման գործում ունեցած մեծ ներդրման համար։

## Ծանոթագրություններ

## Արտաքին հղումներ
* 
* Правительственный сайт Ганы

Կատեգորիա:20-րդ դարի գրողներ
Կատեգորիա:20-րդ դարի պատմաբաններ
Կատեգորիա:21-րդ դարի գրողներ
Կատեգորիա:21-րդ դարի պատմաբաններ
Կատեգորիա:21-րդ դարի քաղաքական գործիչներ
Կատեգորիա:Գանայի քաղաքական գործիչներ
Կատեգորիա:Գանացի գրողներ
Կատեգորիա:Գիտությունների դոկտորներ
Կատեգորիա:Ինքնակենսագիրներ
Կատեգորիա:Նախարարներ
Կատեգորիա:Պետության գործող ղեկավարներ
Կատեգորիա:Փոխնախագահներ